贖雞
作者：白居易
朝代：唐

paragraphs: 清晨臨江望，水禽正諠繁。
鳧鴈與鷗鷺，游颺戲朝暾。
適有鬻雞者，挈之來遠村。
飛鳴彼何樂，窘束此何冤。
喔喔十四雛，罩縛同一樊。
足傷金距蹜，頭搶花冠飜。
經宿廢飲啄，日高詣屠門。
遲迴未死間，飢渴欲相吞。
常慕古人道，仁信及魚豚。
見茲生惻隱，贖放雙林園。
開籠解索時，雞雞聽我言。
與爾鏹三百，小惠何足論。
莫學銜環雀，崎嶇謾報恩。